open-index/open-wikipedia-markdown huggingface dataset:
Paraguai

**Paraguai** (ofisial la Republica de Paraguai) es un pais sin costa en America Sude sentral, bordada par Arjentina a la sude e sude-ueste, Brasil a la este e norde-este, e Bolivia a la norde-ueste. Lo es situada a ambos rivas de la Rio Paraguai, cual flue tra la media de la pais, de norde a sude. Paraguai es un de la du paises sin costa estra Afro-Eurasia (la otra es Bolivia).

La popla guarani ia abita en Paraguai tra a la min un milenio ante la concista de la teritorio par la espanioles en la sentenio 16. Colonistes espaniol e misiones jesuita ia introdui cristiania e cultur espaniol a la rejion. Paraguai ia es un colonia periferial de la Impero Espaniol, con poca sentros urban e colonistes. Pos autonomi de Espania en 1811, Paraguai ia es renada par un serie de tiranos ci ia reali jeneral politicas isoliste e protejiste.

Pos la desastre de la Gera Paraguai (1864–70), la pais ia perde entre 60 e 70 persentos de sua popla par causa de gera e maladia, e sirca 140 000 cilometres cuadrida (un cuatri de sua teritorio) a Arjentina e Brasil.

Tra la sentenio 20, Paraguai ia continua sufri un serie de governas autoritariste, culminante con la rena de Alfredo Stroessner, ci ia gida la tirania militar la plu longa de America Sude entre 1954 e 1989. El ia es desponeda par un colpa militar interna, e elejes libre multipartital (incluinte la legali de partitos comuniste) ia es organizada a la ves prima en 1993. A un anio plu tarda, Paraguai ia junta se con Arjentina, Brasil e Uruguai per fundi Mercosur, un colabora economial rejional.

En 2009, on ia estima la popla de Paraguai a sirca 6,5 milion persones, de ci la plu es consentrada en la rejion sude-este de la pais. La capital e site la plu grande es Asunción, de ci sua area urban casi cuasi un tri de la popla de Paraguai. Contrastada con la plu de nasiones de America Latina, la lingua e cultur nativa de Paraguai, guarani, resta multe influosa. En cada conta, abitores identifia se xef como de raza miscada, refletante anios de intersposi entre la etnicos diversa. On reconose guarani como un lingua ofisial a lado de espaniol, e ambos linguas es comun parlada en la pais.

La area es sirca 406,750 cilometres cuadrida.
Paris

**Paris** es la capital de Frans. Lo es locada a la rio Seine en Frans norde-sentral, e es ance la capital de la rejion Île-de-France (ance conoseda como la "Area de Paris"), cual inclui Paris e sua suburbes. En 2004, Paris ia ave sirca 2 144 700 abitores. La area de la site intera ave aora sirca 9,93 milion abitores. Incluinte vilas ensircante, la popla intera ave sirca 11,5 milion persones (en 1999), e donce Paris es un de la areas la plu poplada en Europa.

De 2014 la maior es Anne Hidalgo, sosialiste, ci ia nase en San Fernando, Cádiz, Espania en 1959.

La sentro de Paris es la Isola de la Site (Île de la Cité), cual inclui Notre-Dame de Paris.
Parmenide

**Parmenide** (540-470 aec) de Elea (en Italia sude) ia es un filosofiste elinica, e un seguente de Xenofane.  El ia estende la conseta de un dio par dise "*Hen ta panta*" (tota esentes es un).  La multe cosas es en realia sola un cosa, e esta cosa es constante.  La mundo parente de cosas e moves e cambias es sola un alusina.  Parmenide ia ave un efeto grande a Plato.
Partito Comuniste de Beljia

La **Partito Comuniste de Beljia** (en Vlames: Kommunistische Partij van België, en Franses: Parti Communiste de Belgique) ia es un partito political en Beljia. Lo ia es creada a un congresa en Anderlecht a 3-4 setembre 1921. KPB/PCB ia es formida par la uni de du grupos, la Partito Comuniste dirijeda par War Van Overstaeten e la Partito Comuniste de Beljia dirijeda par Joseph Jacquemotte. A la tempo de sua crea, KPB/PCB ia ave sirca 500 membros. KPB/PCB ia deveni la sesion beljes de la Comuniste Internasional.
Partito Sosialiste Nasional de Laborores Deutx

La **Partito Sosialiste Nasional de Laborores Deutx** (deutx: *Nationalsozialistische Deutsche Arbeiter Partei*, cortida como *NSDAP*), conoseda como **Partito Nazi**, ia es un partito ativa en Deutxland entre 1920 e 1945. Sua ideolojia ia es la nazisme. Sua presedente ia es la Partito de Labora Deutx (DAP), cual ia esiste entre 1919 e 1920.
Partito de la Crus Flexada

La **Partito de la Crux Flexada** (en magiar: *Nyilaskeresztes Párt – Hungarista Mozgalom*) ia es un partito political magiar faxiste, pro-deutx e antiiudiste, simil a la Partito Nazi. Lo ia es gidada par Ferenc Szálasi, ci ia governa Magiar en la menses ultima de la Gera Mundal Du.
Pasatempo

:*Esta es la article sur pasatempos. La [[:Category:Pasatempo|categoria Pasatempo]] conteni plu articles sur pasatempo.*

**Pasatempos** inclui un lista grande de cosas cual causa felisia a persones, como…

...e multe otras.
Patrick White

**Patrick Victor Martindale White** (1912–90) ia es un autor e ganior de Nobel australian, ci ia nase en London en un visita periodal de sua jenitores. White ia reveni a England per studia a la Universia de Cambridge, e ia servi en la Forte Real Airal en la Gera Mundal Du (1939–45).

Sua novela prima, *La vale felis* (1939), ia aveni en Australia, como otra obras cual ia susede plu tarda como *La arbor de om* (1955), sur la lutas de un cultivor en la savajeria australian, e *Voss* (1957). Estas es regardada como sua obras famosa e grandi sua reputa. Entre sua otra obras es *Montores en la caron* (1961), *La mandala solida* (1966) e *La oio de la tempesta* (1973). Rica con simbolisme e metafor, los trata la xerca de un om per sinifia en un pais ru e cisa violente, xercante la defini de se mesma.

*La reconta de Twyborn* (1979) ia esplora la confusa sesal e spirital e ia fini con la gera lampin de London.

White, ci en 1973 ia deveni la resetor australian prima de la Premio Nobel de leteratur, ia es sitada per sua "arte de nara psicolojial e epica, cual ia introdui un continente nova a leteratur."

Sua moda de scrive alta orijinal ia es lodada par criticistes per sua grandia de descrive. Sua autobiografia, *Fesures en la vitro*, ia es publicida en 1980.
Paucituberculato

La ordina **Paucituberculato** conteni la ses spesies survivente de **oposum musaranin**: marsupiales peti e musaranin restrinjeda a la Andes en America Sude.  On crede ce la ordina ia diverje de la linia asendente de marsupiales prematur.  Tan resente como 20 milion anios ante aora, plu ca sete jeneros ia esiste en America Sude.  Los abita la areas de foresta e erba de la Andes alta.  Car otra insetivores es asente de America Sude, oposumes musaranin pleni la mesma nix ecolojial.  Esta sujesta ce oposumes musaranin ia abita esta area cuando America Sude ia es un continente isolida.

Oposumes musaranin (ance nomida oposumes ratin) ave sirca la grandia de un rata peti (9–14 cm de longia), con membros plu peti, un beco longa e puntida, e un coda magra e capelosa.  Los es jeneral carnivor: xasores ativa de insetas, vermas de tera, e vertebratos peti.  Los ave oios peti cual vide povre, e xasa a la sera temprana e a note, usante sua oio per loca vitimas.  Los pare vive la plu de sua vives en tuneles su la tera e en ruetas a la surfas.

Car los abita locas ru e nonasesable, los no es bon conoseda e es clasida como rara.  Studias resente sujesta ce los es plu comun ca nos ia pensa.
Paul Heyse

**Paul Johann Ludwig von Heyse** (1830–1914) es un noveliste, poesiste e dramiste ci on ia reconose per la realisme e perfetisme strutural de sua obras. El ia nase en Berlin, en Deutxland, e ia es instruida a la Universia de Berlin.  
Per la plu de sua carera el ia es su la padronia de Maximilian 2 e Ludwig 2, res bavarian.

Sua noveletas de prosa la plu famosa es *La furia* (1855; trad. 1855), *La fia de Treppi * (1858; trad. 1874) e *Andrea Delfin* (1859; trad. 1864). Sua obras inclui *Enfantes de la mundo* (1873; trad. 1882). 

Heyse ia scrive multe poesias e sirca 60 teatrales. El ia es un oposor conservaliste de la promove naturaliste e impresiste en leteratur de la fini de sentenio 19; el ia perde multe prestijia leteratural en Deutxland par causa de contratacas de membros de esta scolas.

Heyse ia gania la premio Nobel de 1910 per leteratur, e ia es la scrivor deutx prima ci ia reseta esta onora.
Pel

En animales, **la pel** es la organo cual ata como un borda per proteje contra cosas perilosa esterna, manteni la unia de strutures enterna, e permete comunica entre la esterna e la interna. La pel es construida de tre stratos major: la epiderma, la derma, e la ipoderma.
Pentarcia

**Pentarcia** es un model de organiza eglesal istorial usada en la Eglesa Ortodox Este. Lo ia trova sua espresa la plu grande en la leges de la imperor Justiniano 1 de la Impero Bizantian. En la model, la eglesa cristian es governada par la xefes (patriarcas) de la sinco sejas bispal la plu grande de la Impero Roman: Roma, Constantinopoli, Alexandria, Antiocia e Ieruxalim.

## Nom
La nom veni de elinica Πενταρχία, *pentarchía* (e esta de πέντε pénte, "sinco", e ἄρχειν archein, "governa").
Periodo de migras (germanica)

La **periodo de migras** ia es un tempo de migras vasta en o a Europa en la media de la milenio prima ec. Multe de esta migras ia es moves de poplas germanica, slavica o otras a la teritorio alora de la Impero Roman, con o sin gera.

## Nomes
En deutx la periodo es nomida *Völkerwanderung* e, de un perspetiva elinica e roman, invades barbar.
Perleta

Un **perleta** es un ojeto peti e ornal, e usual perforada per pone sur un filo o cordeta. La diametre de perletas varia de min ca 1 milimetre a plu ca 1 sentimetre.

On ia trova du perletas fabricada de concas de caracoles de mar a sirca 100 000 anios ante aora. Estas pare es la joalas la plu temprana conoseda.
Periodo Jomon

La **periodo Jomon** es la tempo en Nion preistorial, tradisional entre 14 000 e 300 aec (resente revisada a 1000 aec), cuando Nion ia es abitada par un cultur xasante-coliante cual ia ateni un grado notable de nonomadia e complica cultural.
Philip Sidney

**Sir Philip Sidney** (30 novembre 1554 – 17 otobre 1586) ia es un poesiste, om de corte, erudita e soldato engles, ci es recordada como un de la persones la plu importante de la eda elizabetan. Sua obras inclui Astrophel e Stella, La Defende de Poesia e La Arcadia de la Contesa de Pembroke.
Peru

** Peru** (ofisial la Republica de Peru) es un pais en America Sude ueste. Lo es bordada a la norde par Ecuador e Colombia, a la este par Brasil, a la sude-este par Bolivia, a la sude par Txile, e a la ueste par la Mar Pasifica. Peru es un pais estrema biodiversa, con abitadas variante entre la planos seca de la rejion costal en la ueste, la montania alta Andes cual estende de la norde asta la sude-este, e la foresta pluvosa de la Basin Amazon en la este con la Rio Amazon.

Teritorio peruan ia casi cultures antica como la sivilia Norte Chico en Caral (un de la plu veas de mundo, con abitadas tan vea como 3200 aec) e la Impero Inca (la stato la plu grande de America precolumbian). La Impero Espaniol ia concista la rejion en la sentenio 16 e ia institui un visreia con sua capital en Lima, cual ia inclui la plu de sua colonias de America Sude.

Plu tarda, ideas de autonomia political ia estende tra America espaniol e Peru ia gania sua autonomia, ofisial proclamada en 1821 pos la ocupa par campanias militar de José de San Martín e Simón Bolívar; Peru ia serti sua autonomia sola pos la batalia de Ayacucho, a tre anios pos la proclama.

Pos autonomi, la pais ia resta en retrosede e no ia es multe militar ativa, asta un leva economial fundida sur la estrae de materias cru e maral, fininte corta ante la Gera de la Pasifica. A pos, la pais ia esperia cambias governal de sistemes oligarcial a democrata. Peru ia traversa periodos de turba political e gera interna, ma ance periodos de stablia e boni economial.

Peru es un republica democrata represental, divideda en 25 rejiones. Lo es un pais developante con un indise alta de developa umana e un nivel de povria sirca 25,8%. Sua atas economial xef inclui mina, fabrica, cultiva e pexa.

La popla peruan, estimada como 31,2 milion persones en 2015, es multietnical, incluinte nativas, europeanes, africanes e asianes. La lingua parlada xef es espaniol, ma un cuantia notable de peruanes parla cetxua, aimara o otra linguas nativa. Esta misca de tradisiones cultural ia crea un diversia vasta de espresa en tal campos como arte, cosini, leteratur e musica.

La area de Peru es sirca 1 285 220 cilometres cuadrida.
Petxeneges

La **petxeneges** ia es un popla turcica de la stepes de Asia Sentral ci ia parla la lingua petxeneg.

## Referes
### Fontes prima
**Anna Comnena: The Alexiad* (Translated by E. R. A. Sewter) (1969). Penguin Books.
*Constantine Porphyrogenitus: *De Administrando Imperio* (Greek text edited by Gyula Moravcsik, English translation b Romillyi J. H. Jenkins) (1967). Dumbarton Oaks Center for Byzantine Studies.
Piciformo

La **Piciformos** es un ordina de avias con du suordinas e ses familias.  La plu es avias cual abita arbores.  La plu famosas es la picores.

*Suordina Galbulo
** Familia Galbulido (jacamares, 18 spesies)
** Familia Buconido (bucos, sirca 30 spesies)
*Suordina Picio
** Familia Capitonido (barbus, sirca 80 spesies)
** Familia Ramfastido (tucanes, sirca 40 spesies)
** Familia Picido (picores: plu ce 200 spesies)
** Familia Indicatorido (indicores, 17 spesies)
Pila de combustable

Un **pila de combustable** es un pila eletrocimical cual converti la enerjia cimical de un combustable en eletrica tra un reata cimical de combustable conteninte idrojen con osijen o otra ajente osidinte.
Pilipinas

La **Republica de la Pilipinas** es un nasion de isolas formida de un arcipelago de plu ca sete mil, ma min ca oto mil, isolas a sirca 100 km sude-este de Asia, en la costa ueste de la Mar Pasifica. La capital es Manila. La linguas ofisial es engles e tagalog, ma la lingua nasional es tagalog (filipino).  Ester sites, multe persones no comprende engles.  On ave plu ca sento, ma min ca dusento, linguas local austronesian.

La area es sirca 300 000 cilometres cuadrida.

La cuantia de popla, en la anio 2015, es sirca 100 981 437 persones.

La eroe nasional es José Rizal (1861-96), scrivor de la novela *Noli me tangere*.

La ariva de Ferdinand Magellan a Homonhon, Samar Este, en 1521 ia marca la comensa de la coloni espaniol. En 1543, la esploro espaniol Ruy López de Villalobos ia nomi la arcipelago *Las Islas Filipinas*, per Felipe 2 de Espania.  E Miguel López de Legazpi ia ariva de Site de Mexico en 1565 e ia stabli la prima colonia espaniol en la arcipelago. Pilipinas ia deveni parte de la Impero Espanial per plu ca 300 anios. Esta ia resulta en ce la catolicisme es la relijio xef. Durante esta tempo, Manila ia deveni la sentro ueste en la comersia transpasifica conetante Asia con Acapulco en America e usante la galeones de Manila.

En la fini de sentenio 19, la revolta de Pilipinas ia comensa. Esta ia nase la Republica Prima de Pilipinas, cual gera contra la Statos Unida. La gera, como ance la epidemica de colera, es la causa de la mori de miles de combator e desmiles de sivil. En 1898, la pais ia es concistada par la americanes.  La niones ia ocupa la pais en 1941 a 1945.  La pais ia ateni la autonomia en 4 de julio de 1946 de la americanes.

81% de filipinos es catolica.  11% es protestante.  5.6% es muslim.  2% es budiste.  On ave animistes en la junglas. Con Timor Este, la Pilipinas es un de la nasion cristian dominante en la Asia sude-este.
Piotr la grande

**Piotr la grande** (9 junio 1672 – 8 febrero 1725) ia es la tsar de Rusia e, plu tarda, de la Impero Rusce de 7 maio 1682 asta sua mori (con sua duifrate Ivan 5 ante 1696).

 
En 1697, el ia visita Amsterdam e otra sites de Europa ueste, e ia deside ce Rusia debe pote asede la mar. Per reali esta intende, el ia comanda la construi de la site e porto San Petersburg, cual ia deveni la capital de Rusia en 1711. Par geras susedosa, el ia estende la tsaria a un impero multe plu grande, e Rusia ia deveni un potia major en Europa. El ia gida ance un revolui cultural cual ia cambia alga de la sistemes political e sosial medieval a un nasion european moderna, envolveda en siensa, e fundida en la Eda de Lumina. Multe de la reformis cual Piotr ia fundi es ancora un parte de la cultur e politica de Rusia.

Piotr ia ave du sposas, con ci el ia ave 14 enfantes, de ci sola tre fias ia survive a adultia. Sua sposa prima, Eudoxia Lopuhina, ia es elejeda par sua madre. Petr ia divorsa el en 1698. Piotr ia comensa un caso de ama en 1702 con Marfa Scavronskaia. Marfa ia converti a la Eglesa Ortodox Rusce e ia eleje la nom Ecaterina, e ia sposi secreta con Piotr en 1707, e denova e ofisial en 1712.

La enfante prima de Piotr e sua eritor, Alexei, ia es suspetada de conspira per suverti la imperor. El ia es torturada e ia confesa, e ia es condenada a mori. El ia mori en prison en 1718. Alora, sin un eritor mas, en 1724, Piotr ia causa ce sua sposa Ecaterina ia deveni Imperoresa, an si Piotr ia reteni la potia.

Piotr ia mori a 8 febrero 1725, de gangrena de la vesica. El ia ave 52 anios, e ia rena tra 42.
Piri Reis

**Ahmed Muhiddin Piri** (1465/70–1553), plu bon conoseda como **Piri Reis** (turces: *Pîrî Reis* o *Hacı Ahmed Muhiddin Pîrî Bey*), ia es un amiral e jeografiste osmanian.
Pitagora

**Pitagora** (582–500 aec) ia es un filosofiste e matematiste elinica de Ionia.  Pos viaja a multe paises, incluinte Galia (Frans moderna), Egipte e India, el ia abita a Crotona, un porto de Italia sude.  Italia sude ia es la abitada la plu grande de elinicas estra Elas, e la romanes ia nomi lo "Magna Graecia" (Elas grande).  Ala, el ia fundi un scola famosa.

Sua scola ia es plu simil a un comunia, e sua filosofia como un relijio.  Car los ia crede a reincarne, tota de sua seguores ia es vejetalistes.  Los ia evita vino, juras par dios, mal conduis sesal, e tro multe bones e joia.  Per la prima sinco anios, un studiante nova ia fa un promete de povria.  Femas ia es egal a la omes – un cosa vera rara en la mundo antica.

Sua filosofia ia es fundida en matematica, cual ia sinifia jeometria per la elinicas antica.  Pitagora ia es onorada per alga demostras de jeometria, plu importante la teorem de Pitagora:  La soma de la cuadros de la du lados de un triangulo reta es egal a la cuadro de la lado diagonal.  El ia descovre la funda matematical de musica, e ia crede ce la moves de la planetas ("la musica de la sferas") ia ave la mesma funda.  El ia vide ce un coere elejente pote es la funda de la universo intera.

En loca de xerca la regulas de natur en la move de materia e enerjia, el ia xerca los en la regulas formal de matematica.  Car esta regulas esiste sola en la mente, Pitagora es regardada como un idealiste.

An si sua vive resta misteriosa, sua scola ia dura tra sirca 300 anios, e el ia ave un efeto profonda a tota ci ia segue, spesial Platon.
Pitcairn

**Pitcairn ** es un pais en la Mar Pasifica.

La *Isolas Pitcairn* es un grupo de cuatro isolas volcanal en la Mar Pasifica sude. Los formi la Teritorio Ultramar Brites final en la Pasifica. La isolas – Pitcairn, Henderson, Ducie e Oeno – es sperdeda tra sentos de cilometres de mar e sua tera ave un area intera de sirca 47 cilometres cuadrida. Sola Pitcairn, la isola du par grandia, es abitada. De este a ueste, lo ave un longia de 3,6 km.

Lo es xef abitada par desendentes de nove rebelores de la barcon *Bounty* e la tahitis (o polinesianes) ci ia acompania los, un aveni narada en multe libros e filmas. Esta istoria es ancora evidente en la multe nomes familial de la isolas. Con sola 50 abitores permanente, orijinante de cuatro familias xef, Pitcairn es la teritorio nasional la min poplada de mundo.

La capital (e la sola loca abitada) es Adamstown.

La linguas major es engles e pitcairnes (un junta de engles e tahiti).
Piemontes

**Piemontes** (*Piemontèis*) es un lingua romanica parlada en Italia. Lo ave 2 000 000 parlores.

Multe  linguistes european e esuan reconose la piemontes como un lingua autonom, an si en Italia lo es considerada ancora un dialeto de italian. Oji lo ave serta state ofisial reconoseda par la governa rejional de Piemonte, ma no par la governa nasional.

La piemontes es la prima lingua de la migrores ci, en la periodo entre 1850 e 1950, ia abandona Piemonte per paises como Frans, Brasil, Statos Unida, Arjentina e Uruguai.

## Istoria
La prima documentos en piemontes, la *sermones subalpini*, es de la sentenio 12, en cuando la lingua ia es ancora multe prosima de la ositan. La piemontes leteratural ia developa entre la sentenio 17 e 18. La lingua nunca ia ave la susede de la franses o la italian, otra linguas usada en Piemonte. An tal, la leteratur en piemontes nunca ia para: lo ia ave multe jeneros: poesia, drama, novelas e obras siensal.

## Bibliografia
* Allasino, Enrico, Consuelo Ferirer, Sergio Scamuzzi e Tullio Telmon (2007) *Le lingue del Piemonte*, Turin: IRES Piemonte. 
* Brero, Camillo (1967) *Gramàtica piemontèisa*, Turin: Musicalbrandé.
* Clivio, Amedeo e Gianrenzo P. Clivio (1971) *Bibliografia ragionata della lingua regionale e dei dialetti del Piemonte e della Valle d’Aosta, e della letteratura in piemontese*, Turin: Ca dë Studi Piemontèis.
* Griva, Guido (1980) *Grammatica della lingua piemontese*, Turin: Viglongo. 
* Grosso, Michela (2002) *Grammatica della lingua piemontese*, Turin: Nòste Rèis-Libreria Piemontese.
* Villata, Bruno (1995) *La lenga piemontèisa*, Montréal: Lòsna & Tron.
Pijin

Un ***pijin*** es un lingua simple cual developa per aida la comunica entre du o plu grupos cual no ave un lingua comun. La plu de pijines usa aspetas de la lingua de un popla nativa con un vocabulo limitada de la lingua de un popla esternal. Pijines tipal ave no afisas gramatical e un gramatica limitada.

## Introdui
La *pijin* no es la lingua orijinal de un popla ma es aprendeda como un lingua du; lo es usual la lingua usada par un migror en sua nova loca de abitada, o un *[[lingua franca]]* usada en un zona de contata intensa de poplas lingual distinguida, como un porto multe ativa; la *pijines* ia es frecuente ance en la colonias, miscante elementos de la lingua de la nasion dominante con los de la nativas e la sclavos introduida a lo.

La parlor de un pijin usa la strutures formal de sua lingua madral, completida con parolas de la lingua de sua conversor; car on usa los per manteni comunicas entre individuas con capasias lingual diferente, sua gramatica redui normal a sola la nesesada. Alga pijines deveni la lingua prima de un popla. Si un *pijin* stabli como lingua de un grupo, on prefere la terma lingua creol, cual oteni tota la cualias de un lingua natural completa de la momento cuando lo ave parlores nativa.

## Istoria
La *pijin* la plu antica conoseda es la *[[lingua franca]]*, un dialeto usada par la marinores e mercatores de la Mediteraneo de la sentenio 14 cual ia continua en usa asta la fini de la sentenio 19. Multe otra *pijines* ia veni de la ativia comersial de la europeanes; la *pijin de Guangzhou* ia veni de la portos jonguo per la negosia.

Un otra fonte rica de *pijines* ia es la introdui en la colonias american e caribean de sclavos de orijina african; la combina de la linguas distinguida cual estas ia parla – car la mercatores de sclavos ia prende membros de etnicos distinguida, a multe veses mutua nonconoseda o enemin – con la linguas de la propriores colonial e la nativas american orijinal ia produi multe miscas, de cual la majoria ia stabli final como linguas creol. En America Sude, la combina de portuges, espaniol e la linguas tupi-guarani ia dona orijina a la *[[Lingua geral]]*, parlada en la basin de la Amazonas e usada per la rituos umbanda asta oji.

## Etimolojia
La orijina de la terma no es clar. On ia sujesta ce la parola veni de la pronunsia xines de la parola engles *business* ("negosia"), ma lo ta pote resulta ance de la espresa *pigeon English* ("engles de pijon"), en refere a la pijon. La parola xines per *pijin*, (en xines 洋涇濱, 洋泾滨, *yáng jīng bīn*), ia ave sua orijina en la nom de la rio Jing, locada longo la frontera entre la teras luada a franseses e engleses en Shanghai.

*Pidgin English* es la nom donada par la parlores nativa de engles a la pijin xines-engles-portuges usada per la comersia en Guangzhou entre la sentenios 18 e 19; en Xina esta *lingua franca* ia reseta la nom de *engles de Guangzhou*.

## Lias esterna
* Lista de *pijines* en usa plu o min ofisial en la presente, longo *Ethnologue* 

## Referes
* Alcaraz Varó, E., e Martínez Linares, M. A., *Diccionario de lingüística moderna*, Barselona: Ariel, 1997.
Planeta

Un **planeta** es un ojeto (como la Tera o Jupiter) cual orbita un stela. Lo es plu peti ca un stela, e no crea lus. Planetas ave la forma de un sfera.

Nosa sistem solal conteni oto planetas, e on conose plu ca sincosento planetas estrasolal, planetas cual orbita otra stelas.
Planeta nana

Un **planeta nana** es un corpo cual orbita la sol e ave un masa sufisinte per dona a lo la forma de un sfera, ma tro peti per sutrae otra corpos de sua orbita.
Planetas estrasolal

Un **planeta estrasolal** es un planeta cual no orbita nosa sol, ma sirculi sirca un otra stela.

Ja en agosto 2011, plu ca sincosento planetas estrasolal ia es conoseda o suspetada.

Multe de estas ia es descovreda par la metodo de la rapidia raial (la metodo de Doppler). La gravita de la planeta cambia la move de la stela cual lo orbita, e la longia de la ondas de lus de la stela cambia cuando lo move a o de nos.

Otras ia es descovreda par la metodo de eclises. Cuando la planeta pasa entre sua stela e la Tera, lo bloci alga de la lus de sua stela. On pote trova la planeta par mesura la diminui de la lus de la stela.

## Refere
Planta

**Plantas** es un grupo major de viventes e inclui arbores, floras, erbas, filises, e moses. On ave sirca 350 000 spesies de planta. La plu de plantas es "autotrofes", o viventes cual crea sua enerjia con la lus de la sol, par un prosede nomida fotosintese.

*Alga verde
**Clorofita
**Carofita
* Plantas de tera (embriofitas)
**Plantas nonvasculal (briofitas)
***Marcantiofita — epaticas
***Antoserotofita — antoserotales
***Briofita — moses
**Plantas vasculal (traceofitas)
***†Riniofita — riniofitas
***†Zosterofilofita - zosterofilofitas
***Licopodiofita - licopodios
***†Trimerofita — trimerofitas
***Pteridofita (o Filicofita) — filises e ecuisitos
***Plantas con seme (spermafitas)
****†Pteridospermatofita— filises con seme
****Pinofita — coniferes
****Sicadofita — sicadas
****Gincgofita — gincos
****Gnetofita — gnetos e efedras
****Magnoliofita — plantas florinte

† estinguida
Plinio la Vea

**Gaio Plinio Du** (latina: *Gaius Plinius Secundus*) ance conoseda como **Plinio la Vea** ia es un scrivor e militar roman. El ia scrive *Naturalis historia*, cual ia es la model de ensiclopedia en la sentenio 17.

## Biografia
Plinio ia es fio de Gaius Plinius Celer e sua sposa Marcella. El ia nase en Como e un sculta en la fasada de la *Duomo* de Como selebra sua fio. El ia ave un sore, Plinia, ci ia sposi en la familia Caecilius e ia es madre de sua sobrin, Plinio la Joven, de ci la leteras descrive sua labora con detalia.

En un de sua leteras a Tacito  (*avunculus meus*), Plinio la Joven detalia como la come de matina de sua tio es lejera e simple, seguente la costumes de nosa asendentes. Esta mostra ce Plinio la Joven vole espresa ce Plinio la Vea ia es un "bon roman", cual sinifia manteni la costumes de la grande asendentes roman. Esta declara ia plase a Tacito.

Longo sua sobrin, la ultima obra de Plinio ia es la *Naturalis Historia*, un ensiclopedia en cual el ia colie la sabe de sua epoca.
Pluto

**Pluto** (ance 134340 Pluto; simboles:  e ) es un de la planetas nana cual orbita la sol.

Pluto es la corpo des par grandia cual orbita la sol; la oto planetas e la planeta nana Eris es plu grande.

Pluto es tro oscur per es vidable con la oio nonaidada, e ia es descovreda en 1930 par Clyde Tombaugh. Orijinal regardada como un planeta vera, astronomistes dise aora ce Pluto es un planeta nana. Lo es la membro la plu grande de la sintur de Kuiper. Como otra membros de la sintur, lo es composada de roca e jelo. Sua masa es un sinci de lo de la Luna de la Tera e sua volum es un tri. La nom Pluto veni de la dio roman de la enferno.

Pluto ave cuatro lunas: Caron, Nix, Hydra, e un luna cual ia es descovreda en 2011, tempora nomida S/2011 P 1. La luna Caron es multe plu grande ca la otra lunas, tan grande ce on pote regarda Pluto e Caron como un sistem binaria, car la sentro de masa sta entre Pluto e Caron, e no a la interna de Pluto.
Podgorica

**Podgorica** es la capital e la site plu grande de Tsernagora. Lo ia es ance nomida **Titograd** entre 1946 e 1992 cuando Tsernagora ia es parte de la Republica Federal Sosialiste de Iugoslavia, en onora de Josip Broz Tito.

La loca favorable de Podgorica en la conflue de la rios Ribnica e Morača e la punto de reuni de la plano Zeta e la vale Bjelopavlići ia coraji la coloni. La site es prosima a la sentro de sci de inverno en la norde e la vacanserias a borda de mar en la Mar Adriatica.

La munisipa de Podgorica ocupa la 10,4% de la teritorio de Tsernagora e ave la 19,9% de sua popla. Lo es la sentro manejal, economial, cultural e instrual de Tsernagora.
Platdeutx

**Platdeutx** (Plattdüütsch o deutx basa) es un lingua parlada en Deutxland norde e partes de Nederland este e Danmarc sude par sirca tre milion persones. La parola "platt" (basa) refere a la costas e planos basa de Deutxland norde, etc. Car lo no ave un forma ofisial, multe persones crede ce platdeutx es no plu ca un dialeto de deutx. Ma lo es un lingua separada, e es plu simil a nederlandes ca deutx. La parlores de platdeutx usa normal la lingua ofisial de sua nasiones – deutx, nederlandes o dansce – estra sua familias e amis. Platdeutx es desendeda de deutx basa vea (o saxon vea) de la sentenio nove. Deutx basa media ia es la lingua franca de la alia de la Hansa, e ia es parlada sirca la Mar Norde e la Mar Baltica.

Un esemplo (de la paises de la Reno):


 Unse Vader in' Himmel !
 Laat hilligt warrn dienen Namen.
 Laat kamen dien Riek.
 Laat warrn dienen Willen so as in'n Himmel,
 so ok op de Eerd.
 Uns' dääglich Brood giff uns vundaag.
 Un vergiff uns unse Schuld,
 as wi di vergeben hebbt,
 de an uns schüllig sünd.
 Un laat uns nich versöcht warrn.
 Mak uns frie vun dat Böse.
 Denn dien is dat Riek un de Kraft un de Herrlichkeit in Ewigkeit.
 Amen.
Poliedro

En jeometria, un **poliedro** es un solida en tre dimensiones con caras poligon plana, bordas reta e apicos agu. La parola poliedro veni de elinica πολύεδρον (poly-, de πολύς "multe"  e hedron, de ἕδρα "seja").
Poligon

Un **poligon** es un forma plana con a la min tre angulos e lados reta, tipal sinco o plu.

## Etimolojia
La parola "poligon" deriva de la ajetivo elinica πολύς (polús) "multe" e γωνία (gōnía) "angulo". Lo ia es sujestada ce γόνυ (gónu) "jeno" ta pote es la orijina de "gon".
Politeisme celta

La **politeisme celta**, ance conoseda como **paganisme celta** ensirca la credes e praticas relijial a cual ia adere la popla de la eda de fero en Europa ueste oji conoseda como celtas, entre 500 aec e 500 ec, estendente de la periodo de La Tène e la eda roman, e en la caso de la celtas isolal, la edas de fero brites e eres.

La politeisme celta ia es un de la relijios politeiste xef de la eda de fero de la familia indoeuropean. Lo ensirca un grande grado de varia jeografial e cronolojial, an si "a pos esta diversia, larga similias strutural pote es detetada" permetente un "omojenia relijial fundal" entre la celtas.

La panteon celta es formida par multe nomes de dios rejistrada, ambos de la etnografia elinica-roman e epigrafia. Entre los la xef es Teutatis, Taranis e Lugus. Figures de la mitolojia eres medieval ia es sitada par mitolojia comparada, interpreteda como varias tarda de dios isolal precristian.

Seguente la concista de Galia par la Impero Roman (58-51 aec) e de Brites sude (43 ec), la praticas relijiosa celta a comensa mostra elementos de romani, resultante en un cultur miscada galo-roman con sua praticas relijiosa propre con sua propre colie de dios como Cernunnos, Artio, Telesforo, etc.

En la sentenios 5 e 6 tarda, la rejion celta ia es cristianida e la tradisiones relijiosa ia es sustituida. An tal, la tradisiones politeiste ia lasa un erita en multe nasiones celta, ia influe mitolojia plu tarda, e ia servi como la funda de promoves relijial nova, neopaganisme celta en la sentenio 20.
Polsce (lingua)

**Polsce** (język polski, polszczyzna) es la plu grande de la linguas slavica ueste. Lo es la lingua ofisial de Polsca, e es parlada par la plu de la 38 milion abitores de Polsca (2002).

Un esemplo:



 Ojcze nasz,
 Któryś jest w niebie,
 Święć się imię Twoje,
 Przyjdź Królestwo Twoje,
 Bądź wola Twoja
 Jako w niebie tak i na ziemi.
 Chleba naszego powszedniego daj nam dzisiaj
 I odpuść nam nasze winy,
 jako i my odpuszczamy naszym winowajcom,
 I nie wódź nas na pokuszenie,
 Ale nas zbaw ode złego.
 Amen.
Poplas germanica

La **poplas germanica** es un ramo lingual e etnical de la popla indoeuropean. Los ia veni de Europa norde (Danmarc e Sveria sude) e es identifiada par sua usa de la linguas germanica. Cada tribu germanica ia es political autonom, renada par un re eritante. La res ia declara ce los desende de fundores mital de la tribus. Germanicas migrante ia estende a sude ante 1000 aec, lente prendente teritorios orijinal de la celtas, ci ia move a sude e ueste, e de la slavicas, ci ia move a este. Sirca 200 aec, la tribus germanica prima – la bastarnes – ia traversa la Danubio. Plu tardea, plu tribus ia move a la borda de la Impero Roman e ultra.

La nom "germani" ia es prima usada par Julio Cesar. Ma la tribus germanica no ia ave un nom propre per inclui tota de sua popla. En la sentenio prima aec, la scrives de Cesar, Tacito, e otra scrivores roman ia indica un divide de la popla germanica en grupos tribal sirca la rios Oder e Vistula (la tribus este germanica), la rio Reno basa (la istveones), la rio Elbe (irminones), e la costa de la Mar Norde (la ingveones). La germanicas de Scandinavia es nomida la germanicas norde.
 
Esta grupos ia developa dialetos separada. Germanica este no ave cualce desendentes moderna, ma ia inclui la gotos, vandales e otra tribus cual ia invade la Impero Roman ma ia adota la linguas de la impero. La linguas desendente de germanica ueste inclui deutx (cisa de la irminones), nederlandes (cisa de la istveones), frisce, e engles (ambos de la ingveones); e los de germanica norde inclui norsce, svensce, dansce e islansce.
Poplas slavica

**La popla slavica** es los ci abita en Europa este e sentral, la Balcanes, e Asia norde e sentral. La slavicas inclui la rusces, la bielarusces, la ucrainsces, la polsces, la txesces, la slovensces, la balgarsces, la slovenianes, la serbsces, la corvatsces, e la bosnianes. La rusces es la grupo la plu grande, segueda par la polsces e la ucrainsces.

Alga otra poplas abita prosima a la slavicas ma no es mesma slavica: la lietuvisces e latvisces es de un grupo relatada; otra indoeuropeanes inclui la deutxes, la elinicas e la romanianes; nonindoeuropeanes inclui la popla uralica, suomis e magiares.

La popla slavica ia veni orijinal de un area norde e norde-este de la Montes Carpato, en cual es aora Polsca sude, Bielarus sude e Ucraina norde. La popla baltica, ci es relatada a la slavicas, abita a norde de los, a la costa sude de la Mar Baltica. La romanes ia nota los pos 500 ec, spesial como tre tribus: la antes, la sclaveni, e la veneti.

Sirca 500 ec, cuando la germanicas de la area de Polsca ia vade a ueste e sude-ueste, la slavicas ia migra a la paises cual la germanicas ia abandona sirca la Rio Oder e la Rio Danubio. La xefes de la slavicas ia alia comun con o la impero de la Francas o la impero de Bizantio. En 681, la impero prima de Balgaria ia deveni la pais la plu potiosa. Los contribui multe a la sperde de cristianisme e alfabetisme a la slavicas.

La linguas slavica es nativa parlada par plu ca 300 milion persones. Lo es divideda entra tre ramos: la slavica este (rusce, bielarusce e ucrainsce), la slavica ueste (polsce, txesce e slovensce), e la slavica sude (slovenian, corvatsce, serbsce, bosnian, macedonsce e balgarsce). Seguente linguistes, corvatsce, serbsce e bosnian es no plu ca dialetos de serbocorvatsce, e macedonsce es un dialeto de balgarsce. Ma la nasionalistes de cada nasion insiste vide los como linguas separada.

On ave multe poplas istorial peti, como Lusitania, Rusin, Kaxubia, etc. Aora, Rusia es la nasion la plu potiosa, ma en la sentenio 10, la Txesco ia es la plu potiosa, e en la sentenio 16, Polsca.
Poplas latina

La **poplas latina** es un terma usada per refere a la sosias multe influeda par la cultur roman cual, pos la cade de la Impero Roman Ueste, ia comensa diverje de la lingua latina parlada, creante varias localida cual ia evolui final a la linguas romanica.

## Istoria
La latinas ia es un tribu italian de Latio, un rejion locada en Italia sentral, en la milenio 1 aec. An si los ia abita en sites-statos autonom, los ia parla un lingua comun (latina), ia ave credes relijiosa comun, e ia comparti un senti comun de relata, espresada en la mito ce tota la latinas ia desende de Latino. Latino ia es adorada sur la Monte Albano en un festa anial a cual tota la latinas ia es presente, incluinte los de Roma, un de la statos latina. La sites latina ia estende diretos comun de abita e comersia lunlotra.

La aspiras teritorial de Roma ia uni la resta de la latinas contra lo en 341 aec, ma la vinse final ia es de la lado de Roma en 338 aec. Alora, alga de la statos latina ia es asorbeda a la stato roman, e sua abitores ia reseta sitadania completa. Otras ia deveni aliadas de Roma e ia ave alga vantajes. Cuando la autoria roman ia estende tra la penisola Italian e a pos a la teras de la Mediteraneo, la terma "latina" ia deveni un terma legal aplicada a tota ci ia ave diretos legal completa como un sitadan de la stato roman.

### Oji
La terma "latina" es oji usada per refere a la europeanes de ci sua cultures es derivada de la romanes, jeneral incluinte la usa de linguas romanica. Esta nasiones es distinguida par un tradision cultural e legal roman forte. La Europa latina es un sudivide major de Europa, a lado de la Europa germanica e la Europa slavica.

La sudivides jeneral de la poplas latina en Europa es la espanioles, la portugeses, la franseses, la italianes e la romanianes. Lo ance inclui otra poplas con un propre lingua romanica como la catalanes, la galegos o la romanes.
Porton:Roma Antica

__NOTOC__
__NOTOC__
{| style="width:100%; border:3px solid red; -moz-border-radius: 10px; -webkit-border-radius: 10px; border-radius:7.5px;"
|
{| style="width:100%; border:3px solid gold; -moz-border-radius: 10px; -webkit-border-radius: 10px; border-radius:7.5px;"
|




**Imaje xef**



La Foro roman (latina: *Forum Romanum*) ia es un foro retanguloen la sentro de la site de Roma antica.









**Article xef**



La Impero Roman (27 aec a 476 ec) ia es la periodo tre de sivilia roman en Anticia clasica, pos la Republica Roman (509 a 27 aec). En la tempo de la Impero, la teritorios de Roma ia ave sua estende masima en la rena de Trajano, cuando lo ia estende de la Mar Atlantica en la ueste a la Golfo de Iran, la Mar Caspio e la Mar Roja en la este, e de la Sahara en la sude asta Caledonia en la norde. Sua area masima ia es sirca 6,5 milion km². La site capital ia es Roma.
Politica

:*Esta es la article sur politica. La [[:Category:Politica|categoria Politica]] conteni plu articles sur politica.*

**Politica** es un prosede de desides grupal per governa un sosia. La orijina de la terma es la parola elinica *πολις* (polis) cual sinifia "site".

La ideolojias es ance parte de la politica: 

* Monarcia
* Tirania
* Republica
* Democratia
* Anarcisme
* Sosialisme 
* Comunisme 
* Libralisme
* Libertarisme
* Conservalisme 
* Faxisme
* Nazisme
Polsca

**Polsca** (ofisial la Republica de Polsca) es un pais en Europa sentral. Lo es un stato unial, divideda en 16 sudivides dirijal, covrente un area de 312 696 cilometres cuadrida con un clima jeneral temperada. Con popla de plu ca 38,5 milion persones, Polsce es la stato ses de la membros de la Uni European. Sua capital e site la plu grande es Warszawa. Otra sites inclui Kraków, Wrocław, Poznań, Gdańsk and Szczecin.

On pote trasa la institui de un stato polsce a 966, cuando Mieszko 1, renor de un teritorio simil a Polsca presente, ia converti a cristianisme. La Rena de Polsca ia es fundida en 1025, e en 1569 lo ia seli un asosia political longa con la Duxia Grande de Lietuva par suscrive la Uni de Lublin. Esta uni ia formi la Comunia Polsce-Lietuvisce, un de la paises la plu grande (a sirca 1 milion km²) e poplada de Europa en la sentenios 16 e 17, con un sistem political unica libraliste cual ia declara ia constitui prima de Europa.

Pos la divides de Polsca a la fini de la sentenio 18, Polsca ia regania sua autonomia en 1918 con la Trata de Versailles. En setembre 1939, la Gera Mundal Du ia comensa con la invade de Polsca par Deutxland Nazi, segueda un invade de Polsca par la Uni Soviet longo la Trata Molotov–Ribbentrop. Plu ca ses milion de la sitadanes de Polsca ia mori en la gera. Pos la gera, la Republica de la Popla Polsce ia es instituida como un stato satelitin su influe soviet. Pos la revoluis de 1989, xef par la emerji de la promove *Solidarność* (Unia), Polsca ia deveni un republica democrata.

Polsca es un potiosa rejional e ance un potiosa mundal cisa emerjinte. Lo ave la economia oto de la plu grandes en la Uni European, e un de la plu dinamicales, simultan ateninte un grado multe alta en la Indise de Developa Umana. En ajunta, la Asioneria Polsce en Warszawa es la plu grande e importante en Europa sentral e este. Polsca es un pais developada e democrata, cual manteni un economia de revenu alta como ance normas multe alta de cualia de vive, securia, educa e libria economial. Longo la Banco Mundal, Polsca ave un de la sistemes xef de educa scolal en Europa. La pais furni educa a universias sin custa, securia sosial finansiada par la governa, e un sistem universal de aida medical per tota sitadanes.

Situada entre cultures de Europa este e ueste, e formida par un istoria cambiante, Polsca ia developa un erita cultural rica, incluinte multe monumentos istrial e 15 Locas UNESCO de Erita Mundal. Sirca 17,5 milion turistes visita lo en cada anio (2016), tal ce lo es la pais 16 de la plu visitadas en la mundo. Lo es un stato membro de la Uni European, la Area Schengen, la Nasiones Unida, OTAN e la Organiza per Coopera e Developa Economial.

La lingua major es polsce.

## Referes
Portugal

**Portugal** es un pais en Europa cual es locada en la area ueste de la penisola iberian e inclui la arcipelagos de Azores e Madeira. La teritorio portuges ave un area de 92 090 cilometres cuadrida, con un frontera con Espania en la norde e la este, e con la Mar Atlantica en la ueste. Lo es la nasion european continental la plu ueste. La nom de la pais veni de sua site du de la plu grande Porto cual ia es nomida *Portus Cale* en latina (per la diva celta Cale).

La cuantia de popla, en la anio 2006, es sirca 10 605 870 persones.

La site capital es Lisboa.

La lingua major es portuges.

P.M. (2011-) sr. Pedro Passos Coelho ("Democratiste sosial", sentro-destra). Governa de uni: 132 congresores. Contra (sinistra): 98. Tota:230.

## Istoria

### Istoria temprana

La istoria temprana de Portugal es compartida con la resta de la Penisola 
Iberian. La rejion ia es colonida par celtas e ia es visitada par la fenisias e punicas, e alora corporada a la Republica Roman con la nom Lusitania pos 45 aec asta 298. Lo ia es colonida denova par la suebas, la buris e la visigotos, e alora lo ia es concistada par la moros.

1910 - 26 - Prima Republica, con nove presidentes e 44 ministros.

1914-18 - Portugal ia es neutra en la Gera Mundal Prima.

1926 - La tirania nacional, su António de Oliveira Salazar.

1933-74 - La *Estado novo* (stato nova), su António de Oliveira Salazar. (Brasil ave ance un stato nova su Jeneral Gétulio Vargas, 1937-45).

1960-74 - Geras colonial en Africa, e la perde de la colonias en Angola, Mozambica, Cabo Verde, Gine portugues.

1975 - Democratia comensa en Portugal. 

1986 - Portugal, con Espania, entra la Uni European.

Eroes: Vasco da Gama, Bartolomeu Dias, Re Enrico la navigor.

Poesiste nasional: Luis de Camoes, scrivor de "As Lusiadas", 1524-80.

Poesiste moderna : Fernando Pessoa, 1888-1935.

Romaniste : Eça de Queiroz, 1845-1900.

## Vide ance
* A Portuguesa (La Portuges)
Porto Rica

**Porto Rica** (espaniol: Puerto Rico), ofisial la Comunia de Porto Rica, es un teritorio noncorporada de la Statos Unida, locada en la norde-este de la Mar Caribe. La area es sirca 13 790 cilometres cuadrida.

Un arcipelago entre la Antiles Major, Porto Rica inclui la isola xef (nomida Porto Rica) e alga plu petis, como Mona, Culebra e Vieques. La site capital e la plu poplada es San Juan. Sua linguas ofisial es espaniol e engles, ma espaniol domina. La isola ave sirca 3,4 milion abitores. Par causa de sua istoria, clima tropical, vistas natural, cosini tradisional e beneficas finansial, lo es un destina per viajores de sirca la mundo.

Orijinal poplada par la popla nativa taino, la isola ia es reclamada per Espania en 1493 par Cristoforo Colombo en sua viaja du. Plu tarda, lo ia sufri invades atentada par Frans, Nederland e Britan. Cuatro sentenios de governa colonial espaniol ia influe la cultur de la isola con ondas de sclavos african e colonistes canarian e andalus. En la Impero Espaniol, Porto Rica ia fa un rol stratejial, ma minor en compara con colonias plu rica como Peru e Espania Nova. La controla distante par Espania ia continua asta la fini de la sentenio 19, produinte un cultur e lingua de creol espaniolin cual ia combina elementos de la americanes orijinal, africanes e iberianes.

En 1898, pos la Gera Espaniol-American, la Statos Unida ia propri Porto Rica su la Acorda de Paris. Portoricans es legal sitadanes natural de la Statos Unida e pote move libre entre la isola e la continente.

En la temprana de 2017, un crise de deta ia crea problemes major per la governa. La deta ia profondi tra un desenio de retrosede. Esta ia es la crise finansial major du cual ia afeta la isola pos la Depresa Grande, cuando la governa SUA ia aida en 1935. En agosto 2017, la deta ia es $72 bilion, e 45% de persones ia es povre.

En la tarda de setembre 2017, Siclon Maria ia colpa Porto Rica, danante e ruinante. La rede eletrical ia es cuasi intera destruida, e on ia previde ce la reparas va ocupa menses, causante la rompe de eletrica la plu grande en la istoria de la SUA. En la tarda de novembre 2017, plu ca 200 000 abitores ia move ja a Florida.
Preistoria

La **preistoria** (de la latina *præ-*, «ante» e de istoria, «historia», esta de elinica *ιστορία*  «istoria, investiga, nova») es, seguente la defini clasica, la periodo de tempo de la apare de la asendentes prima de *Homo sapiens* asta la apare de la documentos prima scriveda, cual ia aveni en Asia sude-ueste sirca 3300 aec e a pos en la resta de la mundo.

## Vide ance
* Edas de preistoria
* Europa preistorial
Presipita

**Presipita** es la produi de la condensa de vapor de acua atmosferal cual cade par causa de gravita. La formas xef de prisipita inclui pluve, neva e graniza.